ตามคาด!โมนิก้าและทีมงาน
*สถานการณ์ของตลาดหุ้นทั่วโลกรวมทั้งตลาดหุ้นไทยเป็นอย่างไรในแต่ละวัน “โมนิก้า” คงไม่ต้องเอื้อนเอ่ยให้เสียเวลา เพราะเป็นที่ทราบกันโดยทั่วไปว่า การขึ้น-การลงของดัชนีขึ้นอยู่กับตัวเลขเศรษฐกิจว่าจะเดินไปในทิศทางใด หรือการออกมาตรการกระตุ้นเศรษฐกิจใหม่ๆ ล้วนเกี่ยวข้องกับการทะยานขึ้นของดัชนีอย่างมีนัยสำคัญ จึงไม่ต้องถามถึงเนื้อหาอื่นให้เสียเวลาเจ้าค่ะ
28 ส.ค. 2558

*สถานการณ์ของตลาดหุ้นทั่วโลกรวมทั้งตลาดหุ้นไทยเป็นอย่างไรในแต่ละวัน “โมนิก้า” คงไม่ต้องเอื้อนเอ่ยให้เสียเวลา เพราะเป็นที่ทราบกันโดยทั่วไปว่า การขึ้น-การลงของดัชนีขึ้นอยู่กับตัวเลขเศรษฐกิจว่าจะเดินไปในทิศทางใด หรือการออกมาตรการกระตุ้นเศรษฐกิจใหม่ๆ ล้วนเกี่ยวข้องกับการทะยานขึ้นของดัชนีอย่างมีนัยสำคัญ จึงไม่ต้องถามถึงเนื้อหาอื่นให้เสียเวลาเจ้าค่ะ
*เหมือนกับคอมเม้นท์ที่ “โมนิก้า” เม้าท์ให้ฟังเมื่อวันก่อนว่า หากเดาจากรูปการณ์ที่เกิดขึ้นเที่ยวนี้ มีความเป็นไปได้ที่ดัชนีจะทะยานขึ้นไปปิดแก๊ปที่เปิดไว้บริเวณ 1,365 จุด และหากมีแรงซื้อมากพอ ก็จะดันดัชนีขึ้นไปปิดแก๊ปที่เปิดไว้ 1,400 จุดอีกทีหนึ่ง ซึ่งเป็นการมองในแง่ของสัญญาณเทคนิคล้วนๆ และมีความเป็นไปได้สูงที่ชาวหุ้นจะได้ “เฮ” มากกว่า “โฮ” นะจะบอกให้
*แม้ความมั่นอกมั่นใจในการลงทุนเที่ยวนี้อาจผลุบๆ โผล่ๆ แต่เมื่อดูภาพรวมที่ทุกคนพูดเหมือนกันว่า ต้องมีหุ้นติดพอร์ตไว้บ้าง แต่ควรเป็นการซื้อในลักษณะทยอยสะสม ย่อมเป็นการเปิดโอกาสมากกว่าปิดโอกาส ล้วนเป็นประเด็นที่นักเล่นต้องวิเคราะห์ให้แตกฉานด้วยตนเอง “โมนิก้า” ไม่สามารถฟันธงลงไปว่า ต้องปฏิบัติตามขั้นตอนที่แนะนำทุกอย่างนะตัวเอง
*เนื่องจากสิ่งที่ “โมนิก้า” สามารถพูดได้เต็มปากเต็มคำคือ ดัชนีวิ่งขึ้นมาปิดที่ 1,358.03 จุด บวกไป 37.95 จุด ด้วยมูลค่า 5.23 หมื่นล้านบาท มันเป็นอาการของคนที่ชอบโหนกระแสเป็นชีวิตจิตใจ จึงสามารถพลิกวิกฤตเป็นโอกาสได้เป็นประจำ เดี๊ยนถึงพยายามบอกแฟนคลับให้เล่นหุ้นตัวเดิมๆ ที่เคยทำกำไรได้เป็นกอบเป็นกำ เพราะวงรอบของหุ้นในช่วง 1 เดือนมันซ้ำไปซ้ำมานะจะบอกให้
*เหมือนกับในรายของ EA ซึ่งเป็นหุ้นพิมพ์นิยมที่ “โมนิก้า” เม้าท์ถึงเป็นประจำนั้น มันคือตัวอย่างของหุ้นที่ขึ้นๆ ลงๆ บนกรอบเดิมๆ ในช่วงที่ตลาดหุ้นผันผวน และเหตุผลที่ต้องย้ำกับทุกคนก็คือ กำไรในปีนี้โตสะแด่วแห้วล้านเปอร์เซ็นต์ แต่ราคาหุ้นดันไปไม่ถึงไหน จึงกลายเป็นตัวเลือกหลักที่ขาประจำกระโจนเข้าใส่ ล่าสุดหุ้นวิ่งขึ้นมาปิดที่ 20.20 บาท บวกไป 0.70 บาท หรือขึ้นไป 3.60% ด้วยมูลค่า 102 ล้านบาท มันเป็นเหตุการณ์ที่เคยเกิดขึ้นมาแล้ว..ครั้งนั้นหุ้นลงมาแตะแถว 19 บาท แล้วเด้งกลับขึ้นไป 22 บาท จำได้ไหมค่ะ
*เช่นเดียวกับสิ่งที่เกิดขึ้นกับ AQ พอทำการชี้แจงออกมาเป็นลายลักษณ์อักษร ทำให้สังคมหายตกใจกับเรื่องที่เกิดขึ้น แรงขายแปรเปลี่ยนเป็นแรงซื้อในทันที หุ้นถึงเด้งขึ้นมาปิด 0.31 บาท บวกไป 0.02 บาท หรือขึ้นไป 6.90% ด้วยมูลค่า 1.60 พันล้านบาท “โมนิก้า” ถือเป็นหนังเรื่องยาวที่น่าติดตามดูเป็นอย่างยิ่ง บวกกับหุ้นร่วงลงมาจากแถวๆ 0.50 บาท  จึงน่าคิดว่า หุ้นจะกลับขึ้นไปที่เดิมได้อะป่าว!
*เม้าท์ถึงการกลับไปยืนที่จุดเดิมทีไร “โมนิก้า” ชอบนึกถึงพี่เทพ (ไม่เกี่ยวกับแกนนำ กปปส.)  PTTEP ขึ้นมาในทันที เพราะเป็นหุ้นที่อยู่ในกลุ่ม undervalue ใครมีเงินเย็น ทยอยเก็บได้เลย และไม่มีอะไรต้องเป็นกังวล เพราะกองทุนหวนกลับเข้ามาเก็บหุ้นทีไร หุ้นวิ่งระเบิดเถิดเทิงเป็นประจำ ล่าสุดหุ้นเด้งขึ้นมาปิดที่ 75 บาท บวกไป 6.50 บาท หรือขึ้นไป 9.50% ด้วยมูลค่า 1.30 พันล้านบาท มันเป็นเรื่องของเหตุและผล หรือเป็นเรื่องของอารมณ์ล้วนๆ บรรดาผู้จัดการกองทุนเท่านั้นที่รู้เจ้าค่ะ
*หากเม้าท์กันถึงขั้นที่ว่า กองทุนเป็นคนรู้ดีสุด ก็ควรหันมามองหุ้นในกลุ่มของธนาคารอย่าง KTB  KBANK  SCB  BBL ซึ่งทะยานขึ้นอย่างร้อนแรงว่า ใช่จุดหมายปลายทางของการเล่นเที่ยวนี้ไหม? หากมองว่า ไม่ใช่เป้าหมายหลัก แมงเม่าก็ควรฉวยโอกาสเทขายทำกำไรต่อไป เพราะการขึ้นเที่ยวนี้เป็นการผนึกกำลังของกองทุนทั่วประเทศ หุ้นถึงได้เริ่ดสะแมนแตนพะยะค่ะ
*เช่นเดียวกับในรายของ IVL หากมองหุ้นเป็นแบบวงจรธุรกิจในรอบ 3 ปีที่ผ่านมา บวกกับใช้วงรอบของหุ้นเป็นตัวชี้วัดการลงทุน “โมนิก้า” ก็รู้ได้ทันทีว่า หุ้นยังลงไม่ถึงก้นเหว การเด้งขึ้นเที่ยวนี้เป็นเพียงการงัดหุ้นไม่ให้เสียทรง เพราะจุดต่ำสุดของปี 57 อยู่ที่ 18 บาท ส่วนของปี 56 อยู่ที่ 16 บาท ขณะที่วานนี้หุ้นเด้งกลับขึ้นมาปิดที่ 20.30 บาท  บวกไป 1.20 บาท หรือขึ้นไป 6% ด้วยมูลค่า 940 ล้านบาท มันเหมาะสำหรับโหนกระแสเท่านั้นค่ะ
*ส่วนหุ้นน้องใหม่อย่าง ATP30 ภายใต้การกุมบังเหียนของ “เฮียปิยะ” ถือเป็นอีกหนึ่งหุ้นที่น่าติดตามดูเป็นอย่างยิ่ง เพราะข่าวที่พรายกระซิบแอบไปได้ยินมา มันมีเรื่องเกี่ยวกับการเติบโตอย่างแข็งแกร่งในช่วง 3 ปีข้างหน้า ขณะที่วันแรกของการซื้อขายหุ้นปิดที่ 1.64 บาท บวกไป 0.69 บาท หรือขึ้นไป 72% ด้วยมูลค่าการซื้อขาย 1.80 พันล้านบาท เหมือนเป็นการเปิดโอกาสให้เล่นต่ออีกหลายยก..คอยดูแล้วกันเจ้าค่ะ
*ป.ล.กองทุนหวนกลับเข้าซื้อมากถึง 6 พันล้านบาท ขณะที่คนอื่นขายหุ้นกันทั้งกระบิ แค่นี้ก็รู้แล้วว่า หุ้นจะเหวี่ยงตัวแรงอีกพักใหญ่ๆ เจ้าค่ะ
 